पंजाब में धीरे-धीरे भिंडरावाला का दबदबा बढ़ता गया, दमदमी टकसाल पर कब्ज़े के बाद वो न केवल देश भर में घूम रहा था बल्कि कई और धार्मिक नेता भी उससे मिलने आने लगे थे। जामा मस्जिद के इमाम के साथ भिंडरावाला की तस्वीर बयान करती है कि किस तरह मज़हबी सियासत के तार ऊपर से खिलाफ़ दिखते हैं लेकिन अंदर से आपस में जुड़े होते हैं। भिडरावाला खुलेआम इंदिरा गांधी से अपने रिश्तों के बारे में लोगों से बात करता था, लेकिन इस बीच भिंडरावाले को खोज लाने वाले संजय गांधी की विमान हादसे में मौत हो गई। अब इंदिरा गांधी के लिए भिडरावाला गले की फांस बनता जा रहा था, ज़ाहिर है आप शेर की सवारी करते हैं तो कभी न कभी वो आपको खाएगा, वो दौड़ कर कभी न कभी रुकेगा तो भी और आप नीचे उतरे तो भी। इस बीच पंजाब के तत्कालीन सीएम दरबारा सिंह इस सारी स्थिति को समझ रहे थे क्योंकि कई एनआऱआई सिक्खों के साथ भिडरावाला गुप्त बैठकें कर रहा था, और धीरे-धीरे अलग खालिस्तान की मांग को लेकर ये लोग सामने आने वाले थे। अलग देश की मांग वो भी मज़हबी आधार पर किस कदर हिंसक होती है, ये बंटवारे के दौरान देश देख चुका था, लेकिन भिंडरावाले के आगे केंद्र सरकार किस कदर नतमस्तक थी कि पंजाब के सीएम को भी चुप रहने का हुक्म हुआ। खालिस्तान की मांग के साथ ही पंजाब में हिंसा का दौर शुरु हो चुका था। कभी हिंदुओं के साथ भाईयों की तरह रहने वाले सिक्खों में ही कुछ पर चरमपंथ का ऐसा खून सवार हुआ कि हिंदुओं की हत्या का दौर शुरु हो गया। 1982 में एशियाड के दौरान सिक्खों की बेवजह गिरफ्तारी और जांच को भी भिंडरावाले को अपने पक्ष में भुनाने का मौका मिला, अन्याय हमेशा हिंसा को बल देता है और सरकारी एजेंसियों का धर्मनिरपेक्ष न होना चरमपंथियों को मज़बूत करता है। एशियाड के दौरान सिक्खों को लेकर पुलिस का भेदभाव का रवैया सिक्खों में रोष पैदा कर गया, पंजाब में हिंसा के दौर में सबसे बुरे दो दिन थे 25 अप्रैल, 1983 और 5 अक्टूबर, 1983, जिन्होंने शायद इतिहास का रुख मोड़ दिया। 25 अप्रैल, 1983 को डीआईजी अवतार सिंह अटवाल का शव स्वर्ण मंदिर के परिसर में पड़ा था, उनको चरमपंथियों ने गोली मार दी थी, वो अकाल तख्त और ग्रंथ साहिब को माथा टेक कर लौट रहे थे, हाथ में प्रसाद लिए इस शव को 2 घंटे तक परिसर से हटाया न जा सका। शर्मनाक तरीके से इस शव को ले जाने तक के लिए अकाल तख्त को अपना निवास बना लेने वाले जरनैल सिंह भिडरावाला से सरकार को अनुमति मांगनी पड़ी। दिल्ली से सत्ता का आशीर्वाद और धर्म की अफ़ीम युवाओं को चखा कर ताक़त हासिल कर चुका भिडरावाला ख़ुद को अकाल तख्त पर बिठा कर बादशाह और सरकारों सभी से ऊपर मान चुका था।